钦定古今图书集成/明伦汇编/官常典/第140卷 > 费
## 钦定古今图书集成/明伦汇编/官常典/第140卷 > 费

帝启二岁，费侯伯益出就国。〈按益于尧时已封梁未知何时封费兹编以益

“相禹荐之于天” ，且《路史》指封费为皋陶子，故叙就国起为夏禹勋爵。

按《史记秦本纪》：秦之先，帝颛顼之苗裔孙曰女修。女
修织，元鸟陨卵，女修吞之，生子大业。大业取少典之
子，曰女华。女华生大费，与禹平水土，已成，帝锡元圭，
禹受曰：“非予能成，亦大费为辅。”帝舜曰：“咨尔费，赞禹
功，其赐尔皂游。尔后嗣将大出。”乃妻之姚姓之玉女。
大费拜受，佐舜调驯鸟兽，鸟兽多驯服，是为柏翳，舜
赐姓嬴氏。

〈注〉此即秦赵之祖，嬴姓之先，一名柏翳，《尚书》谓之伯益，《系本》《汉书》谓之“伯益”是也。寻检《史记》上下诸文，伯翳与伯益是一人不疑，而陈杞《系家》即叙伯翳与伯益为二，未知太史公疑而未决邪？抑亦谬误尔？

按《路史》：“皋陶有子三人，长伯翳，次仲甄，次封偃”，为偃
姓。伯翳封费，生大廉若木恩成。若木事夏，袭翳之封。
后有费昌，为汤御右。费仲事纣。

按《通鉴前编》：“夏后禹二岁，帝荐益于天。帝启二岁，伯
益归政就国，帝亲政，大飨于诸侯。”

帝启六岁，伯益薨，祠之。

按：《竹书纪年》云云。

帝癸二十九岁，费伯昌出奔商。

按《史记·秦本纪》：“大费生子二人，一曰大廉，实鸟俗氏；
二曰若木，实费氏。其元孙曰费昌，子孙或在中国，或
在夷狄。”费昌当夏桀之时，去夏归商，为汤御，以败桀
于鸣条。

按：《竹书纪年》：“帝桀二十九年，费伯昌出奔商。”

商中宗太戊三十一祀，命费侯仲衍为御正。

按《史记秦本纪》：“大廉元孙曰孟戏，中衍鸟身人言，帝
太戊闻而卜之，使御吉，遂致使御而妻之。自太戊以
下，中衍之后，遂世有功，以佐殷国，故嬴姓多显，遂为
诸侯。”

按：《竹书纪年》：“太戊三十一年，命费侯仲衍为御正。”

===徐===夏封伯翳之裔于徐，使主淮夷。

按《路史》：皋陶有子三人：长伯翳，次仲甄，次封偃，为偃
姓。伯翳封费生大廉若木恩成。若木事夏，袭翳之封，
后有费昌，为汤御右。费仲事纣，其立于淮者为嬴氏。
夏世有调，王命以徐伯，主淮夷。三十二世君偃一假
仁义而宾国。三十六，周王剡之而录其子宗，十一世
为吴所灭。

〈注〉偃即康王，乃穆王时。《都城记》云：“穆王西巡，闻其威德日远，遣楚师袭破，杀王偃。”《后汉书七谏》《淮南子》注以为楚文灭之。楚文乃春秋时误。宗北走彭城武原山，万众从之，因曰徐山。

周成王三年，淮夷徐戎皆叛，鲁侯伯禽讨之。

按《书经·费誓》：公曰：“嗟！人无哗听命，徂兹淮夷，徐戎并
兴。善敹乃甲胄，敿乃干，无敢不吊！备乃弓矢，鍜乃戈
矛，砺乃锋刃，无敢不善。今惟淫舍牿牛马，杜乃擭。”
“乃阱，无敢伤牿牿之伤，汝则有常刑！马牛其风，臣妾
逋逃，勿敢越逐，祗复之我商赉，汝乃越逐不复，汝则
有常刑！无敢寇攘，逾垣墙，窃马牛，诱臣妾，汝则有常
刑！甲戌，我惟征徐戎，峙乃糗粮，无敢不逮，汝则有大
刑。鲁人三郊三遂，峙乃桢干。甲戌，我惟筑，无敢不供，
女则有无馀刑，非杀鲁人三郊三遂，峙乃刍茭，无敢
不多。”女则有大刑。

按《书序》：“鲁侯伯禽宅曲阜，徐夷并兴，东郊不开，作《费
誓》。”

按《史记·周本纪》：初，管、蔡畔周，周公讨之，三年而毕定。
故初作《大诰》，次作《微子之命》，次《归禾》，次《嘉禾》，次《康诰》
《酒诰》《梓材》，其事在《周公》之篇。周公行政七年，成王长，
周公反政，成王北面就群臣之位。成王在丰，使召公
复营洛邑，如武王之意。周公复卜申视，卒营筑，居九
鼎焉。曰此天下之中，四方入贡道里。均作《召诰》《洛诰》。
成王既迁殷遗民，周公以王命告，作《多士》《无佚》。召公
为保，周公为师，东伐淮夷残奄。

〈注〉《括地志》云：“泗水，徐城县北二十里，古徐国，即淮夷也。”

按《鲁周公世家》，“伯禽即位之后，有管、蔡等反也。淮夷、
徐戎亦并兴反，于是伯禽率师伐之于肹，作《肹誓》。遂
平徐戎，定鲁。”

按《竹书纪年》：“成王二年，奄人、徐人及淮夷入于邶以
叛。秋大雷电以风。王逆周文公于郊，遂伐殷。三年，王
师灭殷，杀武庚禄父，迁殷民于卫，遂伐奄，灭蒲姑。”“四
年春正月，初朝于庙。夏四月，初尝麦。王师伐淮夷，遂
入奄。”

按：《通鉴前编》：“成王三年秋，管叔及蔡叔、霍叔与武庚
叛，淮夷、徐戎皆叛。鲁侯伯禽帅师伐淮夷、徐戎。”
“穆王六年春，徐子诞来朝，钖命为伯。”

按：《竹书纪年》云云。

穆王十三年，徐戎侵洛。

按《竹书纪年》：十三年：“春，祭公帅师从王西征，次于阳
纡。秋七月，西戎来宾，徐戎侵洛。冬十月，造父御王，入
于宗周。”

穆王十七年，王师征徐戎，克之。

按《史记秦本纪》：“造父以善御幸于周缪王，得骥、温骊、
骅骝、𫘧耳之驷，西巡狩，乐而忘归。徐偃王作乱，造父
为缪王御，长驱归周，一日千里以救乱。缪王以赵城
封造父。”

〈注〉《括地志》云：“大徐城在泗州徐城县北三十里，古徐国也。”《博物志》云：“徐君宫人有娠而生卵，以为不祥，弃于水滨孤独。母有犬鹄苍，衔所弃卵以归，覆煖之，乃成小儿，生偃。故宫人闻之，更取养之，及长，袭为徐君后。鹄苍临死，生角而九尾，化为黄龙。鹄苍或名后苍。”《括地志》又云：“徐城在越州鄍县东南，入海二百里。”《夏侯志》云：“翁洲上有徐偃王城”，《传》云：“昔周穆王巡狩，诸侯共尊偃王，穆王闻之，令造父御乘騕袅之马，日行千里，自还讨之。”或云“命楚王帅师伐之，偃王乃于此处立城以终。”

按《竹书纪年》：“穆王十四年，王帅楚子伐徐戎，克之。夏
四月，王畋于军丘。五月，作范宫。秋九月，翟人侵毕。冬，
蒐于萍泽，作虎牢。十五年春正月，留昆氏来宾，作重
璧台。冬，王观于盐泽。十六年，霍侯旧薨，王命造父封
于赵。十七年，王西征昆仑丘，见西王母。其年，西王母
来朝，宾于昭宫。秋八月，迁戎于太原。”

按《博物志·徐偃王志》云：“徐君宫人，娠而生卵，以为不
祥，弃之水滨。独孤母有犬，名鹄苍，猎于水滨，得所弃
卵，衔以东归。独孤母以为异，覆煖之，遂伏成儿，生时
正偃，故以为名。徐君宫中闻之，乃更录取。长而仁智，
袭君徐国。后鹄苍临死，生角而九尾，实黄龙也。偃王
乃葬之徐界中。”今见云狗，偃王治其国，仁义著闻，欲
舟行上国，乃通沟陈蔡之间，得朱弓矢，以己得天瑞，
遂因名为弓，自称徐偃王。江淮诸侯皆伏从，伏从者
三十六国。周王闻，遣使乘驿，一日至楚，使伐之。偃王
仁，不忍斗，害其民，为楚所败，遂逃走彭城武原县东山下，百姓随之者以万数，后遂名其山为“徐山。”山上
立石室，有神灵，民人祈祷，今皆见存。

按《通鉴前编》：“穆王十有三年，王西征。十有七年，王西
征。徐戎作乱，王归征徐戎，克之。”〈按通鉴前编十有三年王西征下引竹书

《纪年》曰：“穆王十有三年，西征于青鸟之所憩。” 又云：“十有七年，王西征，徐戎作乱，王归征徐戎，克之。” 下引《竹书纪年》云：“穆王十七年，王西征。” 遂引《史记》蜚廉造父事，是以见西王母在十三年，伐徐在十七年也。今按《竹书》原文则伐徐在十四年，见西王母在十七年。前编既引《竹书》为据，而年又舛讹，今改正之。

穆王三十五年，“荆人入徐，毛伯帅师败荆人于泲。”
按《竹书纪年》云云。

惠王九年“秋鲁侯会宋人齐人伐徐。”

按：《春秋》庄公二十六年。

惠王二十年春，徐人取舒。

按：《春秋》僖公三年。

〈注〉徐国在下邳僮县东南。舒国，今庐江舒县。胜国而不用大师，亦曰取。舒，楚之同类，《诗》所谓“荆舒”者也。徐附齐，故为齐取楚之与国。

襄王七年春正月，楚人伐徐。“三月，齐侯、宋公、鲁侯、陈
侯、卫侯、郑伯、许男、曹伯盟于牡丘，遂次于匡。”诸侯之
大夫救徐。冬，楚人败徐于娄林。

按《春秋》僖公十五年。　按《左传》，十五年，春，楚人伐徐，
徐即诸夏故也。“三月，盟于牡丘，寻葵丘之盟，且救徐
也。孟穆伯帅师及诸侯之大夫救徐，诸侯次于匡以
待之。”秋，齐师、曹师伐厉以救徐。冬，楚败徐于娄林。徐
恃救也。

襄王八年夏，齐伐厉，不克，救徐而还。

按《春秋》不书。按《左传》，僖公十六年“夏，齐伐厉，不克，
救徐而还。”

襄王九年春齐人徐人伐英氏。

按《春秋》僖公十七年。按《左传》十七年春，“齐人为徐
伐英氏，以报娄林之役也。”

〈注〉“《英氏》，楚与国。”娄林役，在十五年。

襄王三十二年冬，徐伐莒。

按《春秋文公七年》。按《左传》七年，“徐伐莒，莒人来请
盟，穆伯如莒莅盟。”

景王七年“夏，楚子、蔡侯、陈侯、郑伯、许男、徐子、滕子、顿
子、胡子、沈子、小邾子、宋世子佐、淮夷会于申。楚人执
徐子。”

按《春秋》昭公四年。按《左传》，四年“春，楚子使椒举如
晋求诸侯，晋侯许之。夏，诸侯如楚。六月丙午，楚子合
诸侯于申。徐子，吴出也，以为贰焉，故执诸申。”

景王八年“冬，楚子、蔡侯、陈侯、许男、顿子、沈子、徐人、越
人伐吴。”

按：《春秋》昭公五年。

景王九年秋九月，楚伐徐。

按《春秋》不书。按《左传》昭公六年：“秋九月，徐仪楚聘
于楚，楚子执之，逃归，惧其叛也，使薳泄伐徐。吴人救
之。令尹子荡帅师伐吴，师于豫章而次于干谿。吴人
败其师于房锺，获宫厩尹弃疾。子荡归罪于薳泄而
杀之。”

景王十九年春，齐侯伐徐。

按《春秋》昭公十六年。按《左传》，十六年春，齐侯伐徐。
楚子闻蛮氏之乱也，与蛮子之无质也，使然丹诱戎
蛮子嘉杀之，遂取蛮氏，既而复立其子焉，礼也。二月
丙申，齐师至于蒲隧，徐人行成。徐子及郯人、莒人会
齐侯，盟于蒲隧，赂以甲父之鼎。叔孙昭子曰：“诸侯之
无伯害哉？齐君之无道也！兴师而伐远方，会之，有成
而”还，莫之亢也，无伯也夫。《诗》曰：“宗周既灭，靡所止戾。”
正“大夫离居，莫知我肄。”其是之谓乎！

敬王五年“夏四月，吴公子掩馀奔徐。”

按《春秋》不书。按《左传》，昭公二十七年春，吴子欲因
楚丧而伐之，使公子掩馀、公子烛庸帅师围潜。楚莠
尹然、工尹麇帅师救潜，左司马沈尹戌帅都君子与
王马之属以济师，与吴师遇于穷，令尹子常以舟师
及沙汭而还。左尹郤宛、工尹寿帅师至于潜，吴师不
能退。吴公子光曰：“此时也，弗可失也。”告鱄设诸曰：“上
国有言曰：‘不索何获我王嗣也’。吾欲求之。”夏四月，光
伏甲于堀室而享王，遂弑王阖庐。吴公子掩馀奔徐，
公子烛庸奔锺吾。

敬王八年冬十有二月，吴灭徐。徐子章禹奔楚。
按《春秋》昭公三十年。按《左传》三十年秋，吴子使徐
人执掩馀，使锺吾人执烛庸，二公子奔楚。楚子大封
而定其徙。使监马尹大心逆吴公子，使居养莠尹然。
左司马沈尹戍城之，取于城父与胡田以与之，将以
害吴也。子西谏曰：“吴光新得国而亲其民，视民如子，
辛苦同之”，将用之也。若好吴边疆，使柔服焉，犹惧其
至，吾又疆其仇以重怒之，无乃不可乎？吴，周之胄裔
也，而弃在海滨，不与姬通。今而始大，比于诸华，光又
甚文。将自同于先王，不知天将以为虐乎？使翦丧吴
国而封大异姓乎？其抑亦将卒以祚吴乎？其终不远

遂伐徐，防山以水之。己卯，灭徐。徐子章禹断其发，携
其夫人，以逆吴子。吴子唁而送之，使其迩臣从之，遂
奔楚。楚沈尹戍帅师救徐，弗及，遂城夷，使徐子处之。